এভাবে রাস্তা নির্মাণ করা হলে ঐ এলাকার ১০  হাজার মানুষের ক্ষতি হবে বলে জানিয়েছে এলাকাবাসী। জানা গেছে, ঢাকা-চট্টগ্রাম মহাসড়কের বুড়িচং এলাকায় মহাসড়কের বর্তমান কাঠামোর পার্শ্বের জমিতে রাস্তা নির্মাণ না করে ঐ এলাকার পরিহলপাড়া, মনিপুর, নিমসার ও কোরপাই এলাকা হয়ে ভিন্ন পথে রাস্তা নির্মাণের প্রস্তুতি চলছে। এতে ৪টি গ্রামের মানুষের বাড়ি-ঘর, মসজিদ, মাদ্রাসা ও ফসলী জমির ক্ষতি হবে। এলাকাবাসী জানায়, সওজর অধিগ্রহণকৃত জমির উপর দিয়ে সড়ক নির্মাণ না করে ভিন্নভাবে বাঁকা পথ ঘুরে ঐ ৪ গ্রামের উপর দিয়ে রাস্তা নির্মাণের চেষ্টা চলছে। এতে বুড়িচংয়ের ৪টি গ্রামের ফসলী জমিসহ  ঘর-বাড়ির ব্যাপক ক্ষতি হবে এবং কমপক্ষে ১০ সহস্রাধিক মানুষ নিঃস্ব হবে বলে জানিয়েছে এলাকাবাসী। এছাড়া, দুর্ঘটনা প্রতিরোধে মহাসড়কের যেখানে বাঁক কমিয়ে আনার কথা ছিল তা মানা হচ্ছে না। এ বিষয়ে প্রতিকার চেয়ে ওই এলাকার জনগণের স্বাক্ষরিত আবেদন সাবেক মন্ত্রী ও স্থানীয় সাংসদ এডভোকেট আবদুল মতিন খসরুর ডিও লেটারসহ যোগাযোগ মন্ত্রণালয়ে দাখিল করা হয়েছে। অপরদিকে, জেলার চৌদ্দগ্রাম এলাকায় একইভাবে রাস্তা নির্মাণের প্রতিবাদে এলাকাবাসী মানববন্ধন করেছে। এসব বিষয়ে বুধবার ঐ প্রকল্পের অতিরিক্ত পরিচালক প্রকৌশলী মোঃ জাবেদ আলমের নিকট জানতে  চাইলে তিনি এ বিষয়ে কোন তথ্য জানাতে অপারগতা প্রকাশ করেন।